b'\n_START_ARTICLE_\nUno Jakob Oskar Gadd\n_START_PARAGRAPH_\nUno Jakob Oskar Gadd (4. hein\xc3\xa4kuuta 1864 Muolaa \xe2\x80\x93 8. helmikuuta 1944 Helsinki) oli juristi ja pankinjohtaja, joka vangittiin yhdenvertaisuuslain vastustamisesta._NEWLINE_Gaddin vanhemmat olivat piiril\xc3\xa4\xc3\xa4k\xc3\xa4ri Carl Oskar Gadd ja Sofia Fredrika Lindequist. H\xc3\xa4n tuli filosofian kandidaatiksi 1886 ja lakitieteen kanditaatiksi 1891 ja toimi sitten Viipurin hovioikeuden kanslistina vuodesta 1898 ja notaarina vuodesta 1899._NEWLINE_Kenraalikuvern\xc3\xb6\xc3\xb6ri Nikolai Bobrikov erotti h\xc3\xa4net virasta 1903. Ty\xc3\xb6skennelty\xc3\xa4\xc3\xa4n Viipurissa Pohjoismaiden Osakepankin konttorissa 1903\xe2\x80\x931906 h\xc3\xa4n sai viimeksi mainittuna vuonna takaisin notaarin viran. Samana vuonna h\xc3\xa4nest\xc3\xa4 tuli hovioikeuden asessori ja 1909 hovioikeudenneuvos. Gadd erotettiin virasta uudestaan 1913, koska h\xc3\xa4n vastusti yhdenvertaisuuslakia, ja tuomittiin 8 kuukaudeksi Pietarin Krestyn vankilaan 1915. Vuosina 1914\xe2\x80\x931915 h\xc3\xa4n toimi Tampereen S\xc3\xa4\xc3\xa4st\xc3\xb6pankin johtajana, 1917 h\xc3\xa4n oli puoli vuotta j\xc3\xa4lleen hovioikeuden neuvoksen virassa ja 1916\xe2\x80\x931934 h\xc3\xa4n toimi Pohjoismaiden Osakepankin ja my\xc3\xb6hemm\xc3\xa4n Pohjoismaiden Yhdyspankin notariaattiosaston esimiehen\xc3\xa4._NEWLINE_Gaddin puoliso oli vuodesta 1900 Ida Maria Jacobson. Heid\xc3\xa4n poikansa oli kihlakunnantuomaei Erik Gadd.'